For de som ennå ikke har fått med seg hva "normcore" betyr, vil nok de mest tilgjengelige beskrivelsene umiddelbart virke ganske tåkete. Jo visst har det med mote å gjøre, og jo visst er det en trend, men nøyaktig hva man skal se etter for å kjenne igjen en "normcorer" er per definisjon ikke klokkeklart.

For å dokumentere trenden vender nå det norske trendbyrået TID blikket mot Gløshaugen. Arbeidet inngår i et prosjekt på oppdrag fra tekstilgiganten Varner-gruppen, som blant annet driver kjedebutikkene Dressmann, Levis Store og Carlings.

– En helt naturlig omstilling

Det New York-baserte trendbyrået K-Hole, som også var først ute med begrepet, definerte det slik: " (...) Normcore vender seg bort fra en coolness basert på forskjell, og mot en post-autentisitet som bevisst velger likhet". Susanne Adler fra trendbyrået TID opererer derimot med en noe enklere variant.

– Normcore er et oppgjør med jaget om å skille seg ut. Alt i motebransjen er reaksjon og motreaksjon, så den omstillingen vi ser nå er helt naturlig, sier hun.

På spørsmål om hvorfor TID ser til Gløshaugen, er den tidligere Dragvoll-studenten Adler raskt ute med et forsvar av sitt gamle studiested.

– Vi er klar over at det virker å være et høyere antall trendbevisste Dragvoll-studenter, noe som er en naturlig konsekvens av en mer individualistisk kultur i humaniora. Som en klesmote bygget på kollektivistiske idealer er det likevel mer naturlig å ta utgangspunkt i den andre halvdelen av NTNU-campusen.

Adler legger dessuten til en annen vesentlig faktor som avgjørende for prosjektet.

– Oppfatningen om at realfag er nerdete, går hånd i hånd med at nerdebegrepet har blitt en slags hedersbetegnelse og kvalifikasjon. Det er kult å være nerd, sier hun og ler.

– Gøy å bli lagt merke til

I Realfagbygget på Gløshaugen myldrer det av studenter i skytteltrafikk til og fra forelesning. Når Dusken informerer kybernetikkstudent Johannes Guttuhaugen om at et trendbyrå nylig var innom, reagerer han med vantro.

– Seriøst? Så gøy! Jeg er nok ikke blant de som ble lagt merke til, men har sett at mange her på Gløshaugen er opptatt av hvordan de ser ut, sier han.

Lenger inn i samtalen viser det seg imidlertid at Guttuhaugen ikke er kjent med "normcore", og gir studiene skylden for manglende trendbevissthet. Han rister på hodet når han får høre forklaringen.

– Jeg forstår meg virkelig ikke på motebransjen, men det trenger jeg tydeligvis ikke heller. Sånn sett er det kult at jeg kan være trendy uten å prøve, sier han.

En i mengden

Dyre allværsjakker og store skjerf flagrer forbi Duskens utsendte idet vi henvender oss til en av de få som har søkt tilflukt på en benk. Utvekslingsstudent Vincent Phu-Nguyen, som fullfører en mastergrad på sivilingeniørstudiet, ser opp mot oss med en forvirret mine, før han smiler bredt.

Hva er ditt forhold til normcore-trenden?

– Jeg liker det! I likhet med mange av mine asiatiske medstudenter er jeg veldig bevisst på å gli inn i mengden. På den måten får jeg arbeidsro, sier han.

For som trendanalytiker Susanne Adler påpeker:

– Normcore forkaster staffasjene og gir deg tid til å tenke på andre ting. Vi får bare nyte det så lenge det varer.